Kani Nanghpam Manghkang Nlu Hparan Ai Rai Yang Gumsan Aya Kaw Na Pru Hkring Sa Na Ngu Gumsan Magam Duterte Tsun
Kani nanghpam manghkang hpe nlu hparan jasan lu ai rai yang Gumsan aya kaw na pru hkringsa mat na matu myit mang sa wa na nga nna Gumsan Magam Rodido Duterte kawn Bulage ginwang, Chanmikel muklum kaw shi sawnglang hpawng galaw ai shaloi tsun da ai hpe November (25) ya shani ABS-CBN shiga hta tang madun da ai re.
Gumsan magam Duterte gaw Kani naghpang manghkang hpe nlu hparan ai rai yang Gumsan aya kaw na hkring sa mat na matu myit mang sa wa na ngu tsun da ai sha n-ga shi a kani nanghpam gasat shamyit ai masing hta Asuya Balik nkau kani nanghpam hte corruption amu manghkang amyu myu hte gindun ai majaw pat jasan shamyit masing hpe gan dawm da ai kaw na pat jasan masing hpe  kalang bai galaw sa wa na matu Balik ni hpe bailit shatsam sa wa na laksan matsun amying kaw sen htu hkyen sai nga nna mung tsun ai re.
Lai wa sai 2016 May shata hta Gumsan Magam Duterte ra lata poi dang ai hpang shata (3-6) laman Mungdan ting kani nanghpam hkoi tsai mat hkra pat jasan masing galaw sa wa na ngu ndau da ai raitim kade nna yang Philippines Mungdan na kani nanghlam manghkang gaw sawn maram da ai hta manghkang grau nna kaba nga ai re majaw aten masat ai lam hpe bai dawm kau ai re.
Gumsan Magam Duterte a pat jasan masing kata shata (16) laman kani nanghpam hte gindun ai ngu ntsen nhten hkrum ai masha marai (3,900) daram si sum mat sai re, shinggyim ahkaw ahkang hpung ni kawn maram da ai gaw masha marai (13,000) daram si sum mat ai lam maram da ma ai.
kac_Latn kac_Latn kac_Latn kac_Latn kac_Latn